伊拉克

伊拉克，國名伊拉克共和國，係一個響亞洲西南部嘅中東國家，南面接沙地阿拉伯同科威特，北接土耳其，西北有敘利亞，而東面係伊朗，約旦就喺佢西面。伊拉克所處嘅兩河流域，喺歷史上係人類文明發源地之一。

伊拉克盛產石油，係僅次於沙地阿拉伯嘅第二大石油輸出國。2003年英美聯軍入侵伊拉克，又將當時嘅總統薩達姆侯賽因處死，令伊拉克政局混亂，伊拉克和平問題亦成為國際關注焦點。

國名 
伊拉克喺西亞底格里斯河同幼發拉底河下游地區，古希臘人叫呢笪地方做美索不達米亞，意思係兩河之間。而伊拉克呢個名，係嚟自阿拉伯話，呢句阿拉伯話又係由中古波斯話嚟，意思係海岸、陡崖、低地。另外亦有一個講法話伊拉克係解「血管」，比喻兩河流域。

最初無一個明確地域話邊忽係伊拉克，伊拉克多數係講而家伊拉克中南部地區，而北部去到伊斯蘭時代就叫做「傑濟拉」，意思係「島嶼」，呢個稱呼到而家重叫緊。

環境 
伊拉克喺美索不達米亞低地海拔45.7米，東北部係扎格羅斯山脈，西南部係阿拉伯高原，屬於沙漠地帶，東南部係波斯灣，屬於沖積平原．湖泊同沼澤為主。

伊拉克北部以亞熱帶地中海式氣候為主，其餘大部份地區屬於熱沙漠氣候，雨量小兼炎熱，一年分兩季，11月至3月係寒季，4月底到10月係暑季，唔濕不過最熱去到攝氏38度以上。而春季時間就好短。

伊拉克中部同南部平均降雨量都係得250毫米，但北部山區就去到1000毫米以上，相差好大。

伊拉克係東西方交通要點，水陸兩路都可以去到南歐、高加索、阿拉伯半島、南亞地區。近年又加上生產石油，所以由古到今都係兵家必爭之地。

簡史 

伊拉克所處嘅兩河流域，亦即係史學家所講嘅美索不達米亞文明。喺歷史上係人類文明發源地之一，公元前4700年就已經出現城邦國家。公元前2000年出現巴比倫王國，之後又有亞述帝國同後巴比倫王國。公元前500年畀波斯吞併之後，就成為波斯帝國屬地。一直到673年，阿拉伯穆斯林軍征服咗成個伊拉克地區，之後穆斯林軍用咗嚟做征服波斯同印度信德同中東地區嘅基地，大批阿拉伯移民搬咗去住，伊拉克因為咁而開始慢慢伊斯蘭化，開始倭馬亞王朝時期。

後來因為伊斯蘭教分裂，先後出現哈里哲派同什葉派，伊拉克係喺呢啲教派分裂嘅衝突入面成為磨心，680年第四任哈里發個仔侯賽因就因為呢啲教派衝突而畀人殺死咗，侯賽因因為死得太轟烈，結果成為什葉派精神支柱，佢死嗰日，即係伊斯蘭教曆元月十日，成為什葉派一個重要節日，而佢死嘅地方卡爾巴拉亦成為伊拉克嘅什葉派聖地。

750年阿巴斯革命，結束咗倭馬亞王朝時期，開始咗阿巴斯王朝，將首都由大馬士革搬咗去巴格達，巴格達成為呢個地區宗教、經濟同好多嘢嘅活動中心。

13世紀蒙古入侵，巴格達淪陷，伊拉克成為蒙古伊兒汗王朝領地。到16世紀又畀奧斯曼帝國佔領。1920年英國喺印度做總部入侵伊拉克，奧斯曼帝國淪陷，伊拉克成為英國委任統治區。不過伊拉克人都唔服英國，經過各種鬥爭之後喺1921年8月伊拉克宣佈獨立，成立伊拉克王國。

1963年2月復興黨政變推翻親蘇政府，無幾耐復興黨就畀人推翻。1968年又發動多次政變，成為伊拉克政權，立憲將伊拉克成為人民民主國家，伊斯蘭教列為國教，實行社會主義，推行世俗化同現代化政策。1979年薩達姆·侯賽因接管政權。

薩達姆執政之後，喺宗教、經濟、政治等各方面大力改革，例如喺宗教上落實世俗化同現代化政策，加強對宗教事務控制。喺經濟上又發展伊拉克天然資源，例如石油，改善咗伊拉克經濟情況。不過，薩達姆·侯賽因為咗要令伊拉克成為中東地區最大嘅強國，加上要實現統一阿拉伯願望，於是對鄰近地區進行侵略，其中以兩伊戰爭同海灣戰爭最受國際社會關注，影響亦最大。兩伊戰爭因為打咗成八年，對伊拉克經濟造成損耗，而海灣戰爭就導致聯合國對伊拉克實施經濟制裁，兩場仗都令伊拉克好傷。

2003年英美聯軍入侵伊拉克，2006年將總統薩達姆·侯賽因處死，令伊拉克境內各種政治同宗教派系鬥爭又轉趨惡劣，目前伊拉克和平問題係國際社會關注焦點。

人口 
根據2006年7月統計，伊拉克境內總人口 26,783,383 人。阿拉伯人佔75%、庫爾德人佔20%、其他重有5%土耳其人、亞美尼亞人、亞述人、猶太人、伊朗人。

伊拉克人口最密係南部美索不達米亞平原同水源豐富嘅北部丘陵地，其他地方都係人蹟罕至。

宗教 
喺伊斯蘭教傳入伊拉克之前，由於曾經係波斯帝國屬地，所以瑣羅亞斯德教同摩尼教都係主要宗教。另外亦有基督教同猶太教喺度傳播。重有啲游牧部族嘅神靈崇拜。

637年阿拉伯穆斯林軍征服咗成個伊拉克地區之後，伊斯蘭教就慢慢成為伊拉克主要宗教。

而家伊拉克境內有96%人係信伊斯蘭教，其中什葉派佔60%、遜尼派佔40%。根據伊拉克共和國憲法，伊斯蘭教係國教。

政區 

伊拉克有19個省：

政治 
伊拉克嘅宗教傳統深厚，宗教同政治之間關係微妙，伊拉克以伊斯蘭教為主，一直以來以什葉派為主流，而伊朗又係以什葉派為主，所以兩國歷史上嘅民族仇恨因為咁而緩和，而且重有好多交流。

但自從伊拉克成為英國委任統治區之後，英國搵咗啲遜尼派嘅人做領導，喺反英浪潮之下形成民族主義思想。1947年黎巴嫩阿拉伯社會復興黨喺伊拉克開咗個分派，除此之外，重先後有人成立咗共產黨、獨立黨同國家民主黨。

雖然伊拉克以什葉派為大多數，但伊拉克共和國立國之後，政治上主導政府永遠係遜尼派話事。復興黨以遜尼派為主，1968年發動政變成為執政政權，實施世俗化同政教分離，其實係想壓抑什葉派現代伊斯蘭主義對政權嘅威脅。走強硬路線嘅薩達姆執政之後，對宗教干預程度更大，於是出現反對派同復興黨作對。反對派中以什葉派為主嘅號召黨最活躍，另外伊拉克北部山區嘅庫爾德人亦係反對力量之一。由於什葉派同伊朗關係密切，亦導致執政嘅復興黨將伊朗當成威脅。

但係由於復興黨經濟改革政策改善咗人民生活，社會上對政府都好少不滿，加上政府對反對派打壓，所以反對派始終唔成氣候。政府對什葉派嘅壓迫亦令號召黨將總部搬咗去伊朗，同時喺英國、黎巴嫩、敘利亞、阿富汗設立分部，曾經發動過好多次針對復興黨政府嘅武裝活動。

海灣戰爭之後，庫爾德人曾經發動大規模起義，伊拉克政府出動直昇機、大炮向以庫爾德人為主嘅伊拉克北部山區進行轟炸，殺咗30萬人。之後好多人要走難去伊朗、敘利亞、巴林、英國、美國同好多歐洲國家。

2003年英美聯軍入侵伊拉克，推翻薩達姆政權。

2005年5月3號，伊拉克過渡政府正式宣誓就職。

經濟 

石油業一直為伊拉克提供達95%外匯收入，原油儲量世界第五名。

1980年代，兩伊戰爭造成巨大戰爭開銷，石油生產線被破壞，伊拉克政府只能依賴緊縮開支同借款，並且拖延還款期。戰爭造成超過1000億美元經濟損失。1988年打完仗就重建返採油同管道設施，石油出口逐步恢復。

但1990年8月時，伊拉克入侵科威特，隨即被國際強權經濟制裁。1991年1月開始波斯灣戰爭再次打擊伊拉克經濟。伊拉克將開支傾斜到軍隊、保安部隊同維穩方面，並無恢復經濟嘅良政。雖然自1996年12月聯合國有個石油換食品計劃，但有限度改善伊拉克平民生活條件。該計劃依賴伊拉克政權以石油交換食物、藥品同基礎設施備件。

1999年12月開始，聯合國安理會准許伊拉克盡能力出口石油以滿足人道救濟需要。石油出口回到戰前75%之水平。不過當中28%被用作聯合國賠償基金同支付聯合國相關管理開支。2001年，全球經濟疲軟令油價下跌，打擊伊拉克國民生產總值。經濟問題直到2003年美軍推翻伊拉克政權後，伊拉克透過同國際石油巨頭合作，拍賣國內油田開採權，從而成功打救呢個石油國家嘅經濟。